31994R2063
L 216/9
JURNALUL OFÍCIAL AL UNIUNII EUROPENE
REGULAMENTUL (CE) NR. 2063/94 AL CONSILIULUI
din 27 iulie 1994
de modificare a Regulamentului (CEE) nr. 1360/90 privind instituirea Fundației Europene de Formare
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 235,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât Consiliul European reunit la Strasburg la 8 și 9 decembrie 1989 a invitat Consiliul să adopte, la propunerea Comisiei, deciziile necesare pentru instituirea unei Fundații Europene de Formare pentru Europa Centrală și de Est; întrucât, în acest scop, la 7 mai 1990, Consiliul adoptă Regulamentul (CEE) nr. 1360/90 (4) care a instituit fundația în cauză;
întrucât articolul 19 din Regulamentul (CEE) nr. 1360/90 stipulează că regulamentul intră în vigoare în ziua următoare celei în care autoritățile competente decid asupra sediului fundației;
întrucât, în temeiul unei decizii luate de comun acord de reprezentanții guvernelor statelor membre întruniți la nivel de șefi de stat și de guvern la Bruxelles la 29 octombrie 1993 (5), fundația urmează să aibă sediul la Torino;
întrucât, în temeiul Regulamentului (CEE) nr. 1360/90, țările eligibile pentru programele fundației sunt țările eligibile pentru ajutor economic în conformitate cu Regulamentul (CEE) nr. 3906/89 (6) (programul „Phare”);
întrucât, la 19 iulie 1993, Consiliul adoptă Regulamentul (Euratom, CEE) nr. 2053/93 privind furnizarea de asistență tehnică pentru reforma și redresarea economică a statelor independente din fosta Uniune Sovietică și Mongolia (7), denumit programul „Tacis”;
întrucât, atât statele considerate eligibile în cadrul programului Phare cât și statele care beneficiază de asistență în cadrul programului Tacis fac eforturi pentru a realiza reforma economică și socială și întrucât dezvoltarea resurselor umane în toate aceste state reprezintă baza reformelor aflate în desfășurare în vederea asigurării tranziției la economia de piață și consolidării democrației;
întrucât consecvența politicii comunitare privind asistența economică acordată statelor independente din fosta Uniune Sovietică și Mongoliei urmează să fie îmbunătățită prin extinderea domeniului de acțiune al fundației la statele în cauză;
întrucât fundația asigură un cadru instituțional adecvat prin intermediul căruia experiența comunitară poate fi pusă la dispoziția tuturor statelor în cauză pentru a răspunde nevoilor acestora - așa cum sunt formulate în programele de asistență Phare și Tacis - cu privire la dezvoltarea și restructurarea domeniului formării profesionale;
întrucât articolul 14 din Regulamentul (CEE) nr. 1360/90 stipulează că reglementările privind personalul statutar al fundației sunt analoge cu cele stabilite în Regulamentul (CECO, CEE, Euratom) nr. 1859/76 al Consiliului din 29 iunie 1976 de stabilire a condițiilor de angajare a personalului Centrului European pentru Dezvoltarea Formării Profesionale (8);
întrucât trebuie să se asigure consecvența la nivel comunitar cu privire la administrarea personalului diferitelor organisme descentralizate și, în special, să se permită aplicarea în întregime a reglementărilor aplicabile funcționarilor și altor angajați ai Comunităților Europene;
întrucât în Comunicarea Comisiei adresată autorității bugetare la 17 decembrie 1992 cu privire la controlul financiar intern se precizează că numirea controlorului financiar pentru exercitarea acestei funcții se justifică din motive pragmatice și considerente de eficiență;
întrucât articolul 206a din tratat a fost abrogat de Tratatul privind Uniunea Europeană și noua dispoziție în materie este articolul 188c;
întrucât, pentru că Regulamentul (CEE) nr. 1360/90 nu a intrat în vigoare până la 30 octombrie 1993, concluziile preliminare ale procedurii de monitorizare și evaluare a experienței dobândite în timpul funcționării fundației nu au putut fi înaintate Parlamentului European, Consiliului și Comitetului Economic și Social până la 31 decembrie 1992, așa cum prevedea articolul 17 din regulamentul în cauză,
ADOPTĂ PREZENTUL REGULAMENT:
Articolul 1
Regulamentul (CEE) nr. 1360/90 se modifică după cum urmează:
1.
La articolul 1, primul paragraf se înlocuiește cu următorul text:
„Prezentul regulament instituie Fundația Europeană de Formare (denumită în continuare «fundația») al cărei obiectiv este de a contribui la dezvoltarea sistemelor de formare profesională:
-
din țările Europei Centrale și de Est desemnate de către Consiliu ca fiind eligibile pentru ajutor economic prin Regulamentul (CEE) nr. 3906/89 sau prin orice alt act juridic relevant adoptat ulterior și
-
din statele independente din fosta Uniune Sovietică și Mongolia care sunt beneficiarele programului de asistență pentru reformă și redresare economică în conformitate cu Regulamentul (Euratom, CEE) nr. 2053/93 sau cu oricare alt act juridic relevant adoptat ulterior.
Țările în cauză sunt denumite în continuare «țări eligibile».”
2.
La articolul 3, litera (c) se înlocuiește cu următorul text:
„(c)
în temeiul literelor (a) și (b);
-
examinează posibilitatea de a crea societăți comune de asistență în formarea profesională, inclusiv proiecte pilot, pentru constituirea de echipe multinaționale specializate în proiecte speciale și pentru identificarea operațiunilor care ar putea fi cofinanțate;
-
finanțează proiectarea și elaborarea unor astfel de proiecte, a căror punere în aplicare poate fi finanțată prin contribuții din partea uneia sau mai multor țări, împreună cu fundația, sau, în cazuri excepționale, numai din partea fundației;
-
pune în aplicare, la solicitarea Comisiei sau a țărilor eligibile, în cooperare cu consiliul de conducere, programe de formare profesională convenite între Comisie și una sau mai multe dintre țările eligibile, ca parte a politicii comunitare de asistență pentru aceste țări, folosind echipe multidisciplinare de specialiști în strânsă colaborare cu autoritățile competente din țările implicate și utilizând în mod activ experiența programelor comunitare de formare profesională;”.
3.
La articolul 3, litera (e) se înlocuiește cu următorul text:
„(e)
conferă consiliului de conducere dreptul de a stabili procedurile de licitație pentru proiectele finanțate sau cofinanțate de fundație, cu respectarea procedurilor instituite prin Regulamentul (CEE) nr. 3906/89, în special articolul 7; Regulamentul (Euratom, CEE) nr. 2053/93, în special articolul 7, sau orice alt act juridic relevant adoptat ulterior;”
4.
Articolul 8 se înlocuiește cu următorul text:
„Articolul 8
Legături cu alte acțiuni comunitare
Comisia, în cooperare cu consiliul de conducere și, după caz, în conformitate cu procedurile prevăzute la articolul 9 din Regulamentul (CEE) nr. 3906/89 și articolul 8 din Regulamentul (Euratom, CEE) nr. 2053/93, asigură consecvența și, dacă este necesar, complementaritatea între activitatea fundației și alte acțiuni la nivel comunitar întreprinse atât în cadrul Comunității, cât și în cadrul asistenței acordate țărilor eligibile, cu referire specială la acțiunile întreprinse în baza programului Tempus.”
5.
La articolul 10 alineatul (3), al doilea paragraf se înlocuiește cu următorul text:
„Aceasta stabilește, pe această bază și în limitele propuse pentru suma totală care urmează a fi pusă la dispoziția țărilor eligibile ca ajutor economic, contribuția anuală la bugetul fundației care urmează să fie inclusă în proiectul preliminar pentru bugetul general al Comunităților Europene.”
6.
Articolul 11 alineatul (2) se înlocuiește cu următorul text:
„(2) Verificarea angajării și plății tuturor cheltuielilor fundației, precum și verificarea înregistrării și colectării tuturor veniturilor sunt efectuate de către controlorul financiar al Comisiei.”
7.
La articolul 11 alineatul (3), al doilea paragraf se înlocuiește cu următorul text:
„Curtea de Conturi examinează aceste conturi în conformitate cu articolul 188c din tratat.”
8.
Articolul 14 se înlocuiește cu următorul text:
„Articolul 14
Statutul personalului
Personalul fundației se supune reglementărilor aplicabile funcționarilor și altor angajați ai Comunităților Europene.
Fundația exercită, în ceea ce privește personalul propriu, competențele care revin autorității de numire.
Consiliul de conducere, de comun acord cu Comisia, adoptă normele de aplicare adecvate.”
9.
La articolul 17 al doilea paragraf, data de „31 decembrie 1992” se înlocuiește cu „30 iunie 1997”.
Articolul 2
Prezentul regulament intră în vigoare în a opta zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și este direct aplicabil în toate statele membre.
Adoptat la Bruxelles, 27 iulie 1994.